作者:李曾伯
標題:賀新郎
內容:嶺蜀天涯路。憶前年、擔簦西上，旌麾南去。誰謂瀟湘還解後，重對燈前笑語。挺喬木、森森猶故。梅外柳邊官事了，記牢之、曾著元戎府。聊訪問，舊遊處。酒邊不用傷南浦。為鄇亭、百年門戶，正煩宗主。見說君王方旰食，借箸哺應為吐。這官職、二郎須做。若見時賢詢小阮，願早攜、襏襫耕春雨。嗟矍鑠，恐遲暮。